(Ortografía tradicional) Nak yo̱queb chixcꞌambal li Jesús,
laj Simón Pedro rochben jun chic lix tzolom li Jesús yo̱queb chixta̱kenquil.
Li tzolom aꞌan nanaꞌeꞌ ru xban li xyucuaꞌil aj tij.
Joꞌcan nak qui-oc rochben li Jesús saꞌ li neba̱l li cuan chiru li rochoch li xyucuaꞌil aj tij.
Abanan laj Pedro quicana saꞌ be chire li oqueba̱l.
Ut lix tzolom jun chic qui-el saꞌ li neba̱l li cuan chiru li cab ut quia̱tinac riqꞌuin li ixk li nacꞌacꞌalen re li oqueba̱l.
Ut quirocsi laj Pedro chi saꞌ.
Ut li ixk,
li nacꞌacꞌalen re li oqueba̱l quixye re laj Pedro,
—¿Ma ma̱cuaꞌ ta biꞌ la̱at jun reheb lix tzolom li cui̱nk aꞌan?
chan re.
Laj Pedro quichakꞌoc ut quixye:
—Incꞌaꞌ.
Ma̱cuaꞌin.—
Eb laj cꞌanjel ut eb li nequeꞌcꞌacꞌalen saꞌ li templo queꞌxtzꞌab xxameb xban nak que teꞌrecꞌa.
Xakxo̱queb chi kꞌixi̱nc chire xam.
Laj Pedro yo̱ ajcuiꞌ chi kꞌixi̱nc saꞌ xya̱nkeb.
Li xyucuaꞌil aj tij qui-oc chixpatzꞌbal re li Jesús chirixeb lix tzolom ut chirix ajcuiꞌ li tijleb li naxcꞌut.
Li Jesús quixye re:
—Junelic xinchꞌolob lix ya̱lal chiruheb li tenamit saꞌ eb li cab li nequeꞌxchꞌutub cuiꞌ ribeb laj judío ut saꞌ li templo.
Ma̱cꞌaꞌ xinye reheb chi mukmu.
¿Cꞌaꞌut nak nacapatzꞌ cue la̱in?
Patzꞌ reheb li nequeꞌabin cue.
Eb aꞌan naru nequeꞌxye e̱re cꞌaꞌru xinye,
chan li Jesús.
Nak quixye aꞌan,
jun reheb li nequeꞌcꞌacꞌalen saꞌ li templo quixsacꞌ saꞌ xnakꞌ ru li Jesús ut quixye re:
—¿Cꞌaꞌut nak nacasume li xyucuaꞌil aj tij chi joꞌcan?
chan re.
Li Jesús quixye re:
—Cui incꞌaꞌ us li xinye,
ye reheb li cuanqueb arin cꞌaꞌru incꞌaꞌ us xinye.
Cui ut us li xinye,
¿cꞌaꞌut nak niquina̱sacꞌ?
chan re.
Ut laj Anás quixtakla li Jesús chi bacꞌbo riqꞌuin laj Caifás li xyucuaꞌil aj tij.
Laj Pedro toj xakxo chi kꞌixi̱nc chire xam.
Ut queꞌxye cuiꞌchic re:
—¿Ma ma̱cuaꞌ ta biꞌ la̱at xcomoneb lix tzolom li cui̱nk aꞌan?
Ut laj Pedro quiticꞌtiꞌic ut quixye:
—Incꞌaꞌ.
Ma̱cuaꞌin.—
Jun lix mo̱s li xyucuaꞌil aj tij rechꞌalal li cui̱nk li quiyoqꞌueꞌ xxic xban laj Pedro,
quixye re:
—La̱at xcomoneb.
¿Ma incꞌaꞌ ta biꞌ xcuil nak a̱cuochben aran saꞌ li xnaꞌaj li acui̱mk?
chan.
Ut laj Pedro quixye cuiꞌchic re:
—Incꞌaꞌ.
Ma̱cuaꞌin,
chan.
Tojeꞌ ajcuiꞌ ta̱rakekꞌ xyebal aꞌan nak quiya̱bac laj tzoꞌ xul.